Eidsvold Turn

Eidsvold Turnforening (stiftet 29. april 1910 som Eidsvold Idrætslag), bedre kjent som Eidsvold Turn, er et idrettslag fra Eidsvoll i Viken. Idrettslaget driver med fotball, håndball, skøyter og gymnastikk og turn. Klubben har tilhold på Myhrer stadion.


== Tabellen ==


== Historikk ==
Klubben ble stiftet 29. april 1910 under navnet Eidsvold Idrætslag, men to år senere ble navnet endret til dagens, Eidsvold Turnforening. 17. september 1910 vedtok klubben å melde seg inn i Norges Fotballforbund. Da med sin første hjemmebane hos gårdbruker Hans Vilberg, på Nedre Vilberg, etter at et forsøk på å leie et jorde på prestegårdens eiendom førte ikke fram.


=== Myhrer stadion ===
Helt fra starten ble det arbeidet med å gi Eidsvold Turn en større og bedre idrettsplass og hjemmearena. Den 5. juni 1916 kunne J. Th. Davidsen opplyse på et styremøte at han hadde fått kjøpt et flatt areal på Myhrer, ca. åtte mål stort, og han tilbød dette til Eidsvold Turn for hans kjøpesum – 1 600 kroner. Tilbudet ble mottatt med takk og på generalforsamlingen 18. juni samme år ble kjøpet gjennomført. Det var et stort løft for klubben, og samtlige frammøtte sa seg villige til å hjelpe til med byggingen av det nye anlegget. Plassen var stor nok for en fotballbane, tennis, krokett, kjeglespill samt turn og gymnastikk. Samme år kjøpte også Eidsvold Turn et tilleggsstykke for 1 100 kroner.


=== Andre verdenskrig ===
Etter invasjonen av Norge 9. april 1940, ønsket tyskerne å etablere en større leir for troppene sine på Myhrer stadion. Ledelsen i Eidsvold Turn arbeidet hele tiden i mot dette, men stadionet ble invadert utover sommeren og høsten 1940, og ble fylt opp med brakker.


=== Tiden etter krigen ===
Noen år senere mottok Eidsvold Turn en godtgjørelse på 25 000 kroner, og 9. oktober 1945 ble det vedtatt å kjøpe ca. 25 mål dyrket mark av gårdbruker Anders Wenger for 9 000 kroner. Hele området gjennomgikk en oppussingsperiode hvor klubbhus ble reparert, varmtvannsanlegg ble installert, høyttaleranlegg og gjerder ble satt opp. I 1974 startet byggingen av et nytt klubbhus, som ble tatt i bruk sommeren 1979.


== Fotball ==
Allerede samme år som stiftelsen spilte Eidsvold Turn sin første store fotballkamp, mot Hamar Yngligeforening. Dette fordi Eidsvold Turn først tilhørte Oppland Fotballkrets som ble organisert noen år før Romerike fikk sin egen. Romerike Fotballkrets ble dannet i 1911 etter initiativ fra blant annet daværende formann i Eidsvold Turn, Henry M. Gjennestad, men på grunn av konflikter mellom Oppland Fotballkrets og Romerike Fotballkrets ble ikke Eidsvold Turn overført til Romerike før i 1920 sammen med en ny fotballklubb, Dokken.
I første serie etter krigen, endte A-laget på tredjeplass etter Strømmen og Lillestrøm.
I 1968 spilte A-laget seg opp i 3. divisjon og året etter ble det bygget tribuner på begge sider av banen for å ta imot alle tilskuerne. I 1970 ledet Leif Eriksen laget til opprykk til 2. divisjon, men laget gikk rett ned igjen. I 1972 kom eidsvollingene tilbake og nå fulgte to sterke sesonger i 2. divisjon.


=== Storhetstid ===
Første året ble det fjerdeplass i 2. divisjon. Samme år kom Eidsvold Turn til 4. runde i cupen der det ble tap mot Rosenborg foran 4 000 tilskuere på Myhrer. I 1973 fikk Eidsvold Turn også sin første landslagsspiller, da kaptein Frank Tømmervåg deltok i flere ungdomslandskamper. I 1974 skulle det gå enda bedre. Etter en jevn og sterk sesong endte Eidsvold Turn på andreplass bak Lillestrøm. Dermed skulle det spilles kvalifiseringskamper om en plass i eliteserien. Etter 2–2 mot Bodø/Glimt i Bodø skulle det hele avgjøres mot Fredrikstad hjemme på Myhrer. 5 000 tilskuere så gjestene fra plankebyen ta hjem 1–0-seieren. Dette året spilte Svein Bakke på ungdomslandslaget, mens Per Brogeland ble tatt ut på Pressens lag som møtte A-landslaget.


=== Jo-jo-tiden ===
Eidsvold Turn spilte på nivå to i andre divisjon også i 1975, men i 1976 ble det nedrykk. «Gullalderen» var over for denne gang. I 1980 holdt eidsvollingene på å vinne 3. divisjon, men Sunndal rykket opp på bedre målforskjell. På 1990-tallet rykket Eidsvold Turn opp og ned mellom 2. og 3. divisjon annethvert år. Noen av opprykkene var av det spesielle slaget. I 1994 ble det satt daværende norgesrekord med 21 seirer og en uavgjort på 22 seriekamper. To år senere endte Eidsvold Turn på andreplass, men rykket likevel opp etter å ha kommet blant de fem beste lagene på toertabellen for alle 3. divisjonsavdelingene.


=== Opprykk til 2. divisjon ===
Etter opprykket fra 3. divisjon i 1998 var Eidsvold Turn et stabilt 2.-divisjonslag i flere år. 2000-sesongen ble tøff da seriesystemet skulle legges om, men plassen ble sikret etter kvalifisering mot Østsiden og Runar. Fra 2001, der Eidsvold Turn spilte elleve kamper i Nord-Norge, har 2. divisjon bestått av fire avdelinger á 14 lag. Blant høydepunktene de siste årene er cupkampene mot Vålerenga, Sogndal og Fotballklubben Lyn på Myhrer. Da Vålerenga kom på besøk i 2002 var det godt over 2 000 tilskuere innenfor portene. 2008 skulle bli et minnerikt år for Eidsvold Turn, da de slo Lillestrøm 1-0 i cupens 3.runde I 4. runde møtte de Viking på Viking stadion, en kamp Eidsvold Turn forøvrig tapte 3-0. I 2010 rykket klubben ned til 3. divisjon etter 12 år på nivå 3. 14. oktober 2012 var klubben igjen klar for 2. divisjon, etter 3-3 mot Kongsvingers rekruttlag i nest siste serierunde.
Senere seriespill:


=== Støtteapparat ===
I sesongen 2019 er Joakim Dragsten hovedtrener, Anders Kvam er assistenttrener, og Jacob Mollatt er fysio.


=== Meritter ===
Flest landskamper: Kari Reynheim, 53 for Færøyene
Andre spillere med landskamper: Kai Sjøberg, Frank Tømmervåg, Per Brogeland, Ole Einar Martinsen, Geir Frigård
Flest klubbkamper: Terje Røsrud 298
Flest klubbmål: Jørgen Neumann, 85
Beste serieprestasjon: 2.-plass i gamle 2. divisjon 1974 (spilte kvalifiseringskamper til toppserien)
Beste cupprestasjon: 4. runde mot Rosenborg på Myhrer i 1973
Største seier: 15– 0 mot Gjerdrum i 1960
Største seier i 2. divisjon: 7– 0 over Ham-Kam 2 i 1997


== Håndball ==
Idrettslaget har håndballag i aldersbestemte klasser for gutter og jenter, samt et senior kvinnelag som spiller i 4. divisjon.


== Skøyter ==
Seniorløperen Anne Gulbrandsen representerer klubben, det gjorde også Espen Aarnes Hvammen og Pål Gravem da de var aktive. Se også kategorien for løpere som har representert Eidsvold Turn.
Klubben har organisert skøytetrening for barn i alderen ca. 7-10 år.Skøytebanen på Myhrer Stadion er naturfrossen og 333 meter lang.


== Gymnastikk og turn ==
Klubben har treningstilbud for gruppene foreldre og barn 3 – 5 år, barn 1.-3. klasse, barn 4.-7. klasse, ungdom 8. klasse og over, trim for voksne, stevnetrening for voksne, rekruttropp og oppvisningstropp. Pr 2018 hadde gymnastikkavdelingen 285 medlemmer.


== Referanser ==


== Eksterne lenker ==
Offisielt nettsted 
Myhrer Stadion - Nordic Stadiums